**Daudzpusējā vienošanās starp Luksemburgu un dalībvalstīm par „ESPON 2020” sadarbības programmas īstenošanas, uzraudzības un**

**kontroles sistēmu,**

**tostarp atsauces dokuments par *ESPON ETSG* riska atbildības mehānismu**

Saskaņā ar ES regulām, ar ko paredz noteikumus par Eiropas strukturālajiem un investīciju fondiem (turpmāk tekstā – ESI fondi), it īpaši

* EIROPAS PARLAMENTA UN PADOMES 2013. gada 17. decembra REGULU (ES) Nr. 1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr. 1083/2006 (turpmāk tekstā – KNR),
* EIROPAS PARLAMENTA UN PADOMES 2013. gada 17. decembra REGULU (ES) Nr. 1301/2013 par Eiropas Reģionālās attīstības fondu un īpašiem noteikumiem attiecībā uz mērķi „Investīcijas izaugsmei un nodarbinātībai” un ar ko atceļ Regulu (EK) Nr. 1080/2006 (turpmāk tekstā – ERAF regula),
* EIROPAS PARLAMENTA UN PADOMES 2013. gada 17. decembra REGULU (ES) Nr. 1299/2013 par īpašiem noteikumiem par atbalstu no Eiropas Reģionālās attīstības fonda saistībā ar mērķi „Eiropas teritoriālā sadarbība” (turpmāk tekstā – ETS regula),
* EIROPAS PARLAMENTA UN PADOMES 2013. gada 17. decembra REGULU (ES) Nr. 1302/2013, ar ko groza Regulu (EK) Nr. 1082/2006 par Eiropas teritoriālās sadarbības grupu (ETSG) attiecībā uz šādu grupu izveides un darbības precizēšanu, vienkāršošanu un uzlabošanu (turpmāk tekstā – ETSG regula),

ņemot vērā saistītos deleģētos un īstenošanas aktus, ko pieņēmusi Eiropas Komisija,

un atsaucoties uz „Piekrišanu par „ESPON 2020” sadarbības programmas iesniegšanu un līdzfinansēšanu un saistīto *ESPON ETSG* riska atbildības mehānismu, tam rīkojoties kā Vienīgajam atbalsta saņēmējam”, ko parakstījušas visas turpmāk minētās valstis:

ES dalībvalstis Austrijas Federatīvā Republika, Beļģijas Karaliste, Bulgārijas Republika, Čehijas Republika, Dānijas Karaliste, Francijas Republika, Grieķijas Republika, Ungārija, Horvātijas Republika, Igaunijas Republika, Itālijas Republika, Īrijas Republika, Kipras Republika, Latvijas Republika, Lielbritānijas un Ziemeļīrijas Apvienotā Karaliste, Lietuvas Republika, Luksemburgas Lielhercogiste, Maltas Republika, Nīderlandes Karaliste, Polijas Republika, Portugāles Republika, Rumānija, Slovākijas Republika, Slovēnijas Republika, Somijas Republika, Spānijas Karaliste, Vācijas Federatīvā Republika un Zviedrijas Karaliste, kopā ar partnervalstīm Norvēģijas Karalisti, Šveices Konfederāciju, Islandes Republiku un Lihtenšteinas Firstisti

ir noslēgušas šādu daudzpusējo vienošanos ar Luksemburgas Lielhercogisti.

Satura rādītājs

[1. DAĻA. DAUDZPUSĒJĀS VIENOŠANĀS PRIEKŠMETS UN DEFINĪCIJAS 4](#_Toc427826186)

[1. pants. Daudzpusējās vienošanās priekšmets 4](#_Toc427826187)

[2. pants. Definīcijas 4](#_Toc427826188)

[2. DAĻA. GALVENO ĪSTENOŠANAS STRUKTŪRU UN CITU ATTIECĪGO STRUKTŪRU IZRAUDZĪŠANA UN FUNKCIJAS 5](#_Toc427826189)

[3. pants. Uzraudzības komiteja 5](#_Toc427826190)

[4. pants. Vadošā iestāde 7](#_Toc427826191)

[5. pants. Vadošā iestāde uzņemas kopīgā sekretariāta funkcijas un uzdevumus 8](#_Toc427826192)

[6. pants. Sertifikācijas iestāde 8](#_Toc427826193)

[7. pants. Revīzijas iestāde 8](#_Toc427826194)

[8. pants. Struktūra kontroles uzdevumu veikšanai (pirmā līmeņa kontrole) 9](#_Toc427826195)

[9. pants. Vienīgais atbalsta saņēmējs – *ESPON ETSG* 9](#_Toc427826196)

[10. pants. Vadības un kontroles struktūru funkciju nodalījums 10](#_Toc427826197)

[11. pants. Valstu *ESPON* kontaktpunktu tīkls 10](#_Toc427826198)

[3. DAĻA. VADĪBAS UN KONTROLES PROCEDŪRAS 10](#_Toc427826199)

[12. pants. Uzraudzības un grāmatvedības uzskaites elektronisko sistēmu izveide un darbība 10](#_Toc427826200)

[13. pants. Gada un nobeiguma īstenošanas ziņojumi 11](#_Toc427826201)

[14. pants. Granta piešķiršanas kārtība Vienīgajai darbībai 11](#_Toc427826202)

[15. pants. Vienīgās darbības uzraudzība 12](#_Toc427826203)

[16. pants. Pirmā līmeņa kontrole 13](#_Toc427826204)

[17. pants. Revīzija 13](#_Toc427826205)

[18. pants. Informācijas sniegšana Eiropas Komisijai 13](#_Toc427826206)

[19. pants. „ESPON 2020” sadarbības programmas slēgšana 14](#_Toc427826207)

[4. DAĻA. LĪDZFINANSĒŠANAS, MAKSĀJUMU VEIKŠANAS UN ATBILDĪBAS NOTEIKŠANAS KĀRTĪBA 14](#_Toc427826208)

[20. pants. „ESPON 2020” sadarbības programmas līdzfinansēšana 14](#_Toc427826209)

[21. pants. Maksājumi saskaņā ar „ESPON 2020” sadarbības programmu 14](#_Toc427826210)

[22. pants. „ESPON 2020” sadarbības programmas pārkāpumi 16](#_Toc427826211)

[23. pants. Atbildības noteikšana un riska atbildības mehānisms 17](#_Toc427826212)

[5. DAĻA. NOSLĒGUMA NOTEIKUMI 18](#_Toc427826213)

[24. pants. Tiesību akti, kas reglamentē daudzpusējo vienošanos 18](#_Toc427826214)

[25. pants. Sadarbība, izmantojamā valoda un saziņa 18](#_Toc427826215)

[26. pants. Programmas īstenošanas struktūru izmaiņas 18](#_Toc427826216)

[27. pants. Daudzpusējās vienošanās grozījumi un pilnveidojumi 19](#_Toc427826217)

[28. pants. Apņemšanās pildīt apstiprinātos noteikumus, konfliktu noregulējums un sankcijas apstiprināto noteikumu neievērošanas gadījumā 19](#_Toc427826218)

[29. pants. Daudzpusējās vienošanās parakstīšana, stāšanās spēkā un darbības ilgums 19](#_Toc427826219)

[6. DAĻA. DAUDZPUSĒJĀS VIENOŠANĀS PIELIKUMI 19](#_Toc427826220)

## 1. DAĻA. DAUDZPUSĒJĀS VIENOŠANĀS PRIEKŠMETS UN DEFINĪCIJAS

### 1. pants. Daudzpusējās vienošanās priekšmets

1) Šī daudzpusējā vienošanās nosaka īstenošanas noteikumus un kārtību, kas nepieciešami, lai īstenotu „ESPON 2020” sadarbības programmu, sadarbības programmas dokumentu „*ESPON 2020* sadarbības programma” (CCI 2014TC16RFI004), ko pieņēmusi Komisija ar 2015. gada 12. februāra Īstenošanas lēmumu (ES) Nr. C(2015) 958, un lai veiktu to īstenošanu visā 2014.-2020. gada plānošanas periodā.

2) Konkrētāk, saskaņā ar dalītās pārvaldības principiem un atsaucoties uz ETS regulas 8. panta 4. punktu un 8. panta 8. punktu, ar šo daudzpusējo vienošanos nosaka pārvaldības un kontroles sistēmas attiecīgās iestādes un struktūras, definē to attiecīgās funkcijas un apraksta „ESPON 2020” sadarbības programmas kopīgās uzraudzības, administratīvās un finanšu pārvaldības un kontroles procedūras.

3) Ar šo daudzpusējo vienošanos arī definē *ESPON ETSG* kā Vienīgo atbalsta saņēmēja nodibināšanu „ESPON 2020” sadarbības programmas 1. prioritārā virziena īstenošanai un ar to saistītā riska atbildības mehānisma izveidošanai, kas ir kopīgs dalībvalstīm un partnervalstīm, kuras piedalās „ESPON 2020” sadarbības programmā, un Luksemburgas Lielhercogistei, lai nodrošinātu jebkuru potenciālu līdzekļu atgūšanu, kas rodas neattiecināmu izdevumu rezultātā, un finanšu korekcijas, kas jāuzņemas *ESPON ETSG*.

### 2. pants. Definīcijas

Šajā daudzpusējajā vienošanās lietotas šādas definīcijas:

1. „Rīcība” raksturo darbības elementus. Konkrēti tas nozīmē, ka darbība ir rīcības pasākumu kopums.
2. „Pasākumi” raksturo rīcības elementus, ko īsteno ar darbību. Konkrēti tas nozīmē, ka rīcība ir pasākumu kopums. Saskaņā ar „ESPON 2020” sadarbības programmu dažus pasākumus īsteno, sniedzot pakalpojumus saskaņā ar publiskā iepirkuma procedūru.
3. „Atbalsta saņēmējs” saskaņā ar KNR 2. panta 10. punktu ir (..) *publiska vai privāta struktūra* (..), *kas ir atbildīga par darbību sākšanu vai gan sākšanu, gan īstenošanu.*
4. Saskaņā ar KNR 2. panta 9. punktu „darbība” ir(..) *projekts, līgums, darbība vai projektu grupa, ko atlasa attiecīgo darbības programmu vadošās iestādes vai to pārraudzībā un kas veicina prioritātes vai prioritāšu mērķu sasniegšanu* (..).
5. „ESPON 2020” sadarbības programma „Vienīgo darbību” definē 1. prioritārā virziena d) apakšpunktā lietotajā nozīmē.
6. „ESPON 2020” sadarbības programma definē *ESPON ETSG* kā Vienīgo atbalsta saņēmēju ETS regulas 12. panta 2. un 3. punktā lietotajā nozīmē. Lai īstenotu 1. prioritārā virziena Vienīgo darbību, saskaņā ar ETS regulas 12. panta 5. punktu un sadarbības programmā definēto līdzekļu piešķiršanas kārtību ar Vienīgo atbalsta saņēmēju noslēdz granta līgumu, par kuru lemj Uzraudzības komiteja.
7. Briseles galvaspilsētas reģions, Flandrijas reģions, Valonijas reģions un Luksemburgas Lielhercogiste nodibina *ESPON ETSG* kā Vienīgo atbalsta saņēmēju (kā aprakstīts f) apakšpunktā) nolūkā īstenot Vienīgo darbību (kā aprakstīts e) apakšpunktā), un, ja Uzraudzības komiteja uzskata par vajadzīgu, īstenot turpmākas darbības „ESPON 2020” sadarbības programmā.
8. Uzraudzības komiteja sagatavo darbības specifikāciju, un tajā ir ietverti noteikumi darbības priekšlikuma sagatavošanai, kurus izstrādā Vienīgais atbalsta saņēmējs. Darbības specifikācijā sīkāk aprakstītas satura prasības un īstenošanas noteikumi, kas jāpilda Vienīgajam atbalsta saņēmējam.
9. Vienīgais atbalsta saņēmējs sagatavo darbības priekšlikumu Vienīgajai darbībai un iesniedz to apstiprināšanai Uzraudzības komitejā. Tajā ir ietverta daudzgadu darba programma, gada darba plāni un attiecīgā gadījumā – galveno pasākumu apraksts.
10. Granta līgums ir līgums, kas noslēgts starp „ESPON 2020” sadarbības programmas vadošo iestādi un *ESPON ETSG* kā Vienīgo atbalsta saņēmēju. Ar granta līgumu piešķir ERAF finansējumu un valstu un partnervalstu līdzfinansējumu 1. prioritārajam virzienam un precizē nosacījumus, kas saistīti ar līdzekļu izlietojumu. granta līguma pielikumā pievienota darbības specifikācija, darbības priekšlikums, tostarp i) apakšpunktā minētie elementi, un, ja Uzraudzības komiteja tā nolemj, – pielikums, kurā ietvertas saistības, kas izriet no daudzgadu darba programmas priekšlikuma izvērtējums. Granta līgumu ik gadu groza ar gada darba plānu.
11. Darbības īstenošanas vadlīnijas, ko izveido vadošā iestāde un apstiprina Uzraudzības komiteja, ir pamatdokuments, kurā ietverta informācija par to, kā Vienīgais atbalsta saņēmējs īsteno Vienīgo darbību.

## 2. DAĻA. GALVENO ĪSTENOŠANAS STRUKTŪRU UN CITU ATTIECĪGO STRUKTŪRU IZRAUDZĪŠANA UN FUNKCIJAS

### 3. pants. Uzraudzības komiteja

1) Saskaņā ar KNR 47. panta 3. punktu dalībvalstis un partnervalstis, vienojoties ar vadošo iestādi, trīs mēnešos no dienas, kad tās tiek informētas par „ESPON 2020” sadarbības programmas pieņemšanas lēmumu, izveido komiteju „ESPON 2020” sadarbības programmas īstenošanas uzraudzībai (turpmāk tekstā – Uzraudzības komiteja). Uzraudzības komiteja izstrādā savu reglamentu un vienbalsīgi to pieņem Uzraudzības komitejas pirmajā sanāksmē.

2) Saskaņā ar KNR 48. panta 1., 3. un 5. punktu Uzraudzības komitejā ir šādi dalībnieki:

1. visu ES dalībvalstu pārstāvji ar vienu balsi katrai delegācijai;
2. visu partnervalstu pārstāvji ar vienu balsi katrai delegācijai;
3. „ESPON 2020” sadarbības programmas vadošās iestādes pārstāvis(-ji), kam nav balsstiesību, bet kas var izdarīt atrunas par juridiska rakstura bažām.
4. Komisijas pārstāvis(-ji) piedalās Uzraudzības komitejas darbā kā padomdevēji.

Vēlākais 30 dienās pēc paziņojuma par lēmumu, ar kuru apstiprina „ESPON 2020” sadarbības programmu, valstis, kas piedalās programmā, ieceļ uzraudzības komitejas locekļus. Pēc valsts iestāžu un to kontaktpersonu iecelšanas, kas ir atbildīgas par dalībvalstu un partnervalstu pārstāvēšanu Uzraudzības komitejā, nekavējoties par tām informē vadošo iestādi. Aizstājēji ir atļauti, un tos attiecīgi ieceļ.

3) Uzraudzības komitejai ir priekšsēdētājs (parasti no ES prezidentūras valsts) un priekšsēdētāja vietnieks (vadošās iestādes pārstāvis), kurus ieceļ saskaņā ar kārtību, ko nosaka Uzraudzības komitejas reglamentā.

4) „ESPON 2020” sadarbības programmas specifikas un īpašā uzdevuma dēļ partnerībā un daudzlīmeņu pārvaldībā būs iesaistītas kompetentas pilsētu un citas valstu iestādes vai ekonomiskie un sociālie partneri, vai citas attiecīgās struktūras un nevalstiskās organizācijas, kas pārstāv dažādus sabiedriskus jautājumus. To nodrošinās ar apspriešanām, uzklausīšanām, apsekojumiem, semināriem un darbsemināriem un citiem saziņas līdzekļiem. Lai nodrošinātu sanāksmju efektivitāti un iedarbīgumu, šīs organizācijas nekļūst par Uzraudzības komitejas locekļiem, bet attiecīgā gadījumā pārstāvības partneri var piedalīties Uzraudzības komitejas konkrētās sanāksmēs kā viesi bez balsstiesībām.

5) ES kandidātvalstu un sertifikācijas iestādes pārstāvji var piedalīties Uzraudzības komitejas sanāksmēs kā novērotāji. Pēc pieprasījuma Uzraudzības komitejas sanāksmēs kā viesi var piedalīties arī „ESPON 2020” sadarbības programmas Vienīgā atbalsta saņēmēja pārstāvji.

6) Uzraudzības komitejai kā vienīgajai lēmumu pieņēmējai struktūrai „ESPON 2020” sadarbības programmā ir vispārīga atbildība par programmas uzraudzību. Šai nolūkā saskaņā ar KNR 49. pantu Uzraudzības komiteja regulāri tiekas divas reizes gadā, bet ne retāk kā reizi gadā. Uzraudzības komiteja savā reglamentā nosaka sanāksmju noteikumus, rakstveida procedūras un noteikumus par piekrišanu klusējot.

7) Uzraudzības komiteja pārskata programmas īstenošanu un tās mērķu sasniegšanā paveikto. To darot, komiteja ņem vērā finanšu datus, kopējos un programmas īpašos rādītājus, tostarp rezultātu rādītāju vērtības izmaiņas, paveikto skaitliski izteikto mērķvērtību sasniegšanā, kā arī 21. panta 1. punktā minētajā darbības rezultātu satvarā noteiktos starpposma mērķus un attiecīgā gadījumā kvantitatīvo analīžu rezultātus.

Saskaņā ar KNR 49. panta 2., 3. un 4. punktu un 110. pantu, vienlaikus ņemot vērā „ESPON 2020” sadarbības programmas īpašo saturu, Uzraudzības komiteja uzņemas visus pienākumus, it īpaši:

1. izvērtē visus jautājumus, kas ietekmē „ESPON 2020” sadarbības programmas un Vienīgās darbības sniegumu;
2. izskata un apstiprina „ESPON 2020” sadarbības programmas gada un nobeiguma īstenošanas ziņojumus;
3. savā pirmajā sanāksmē izskata vadošās iestādes sagatavoto „ESPON 2020” sadarbības programmas novērtēšanas plānu, apstiprina vai vēlāk to groza;
4. izvērtē progresu novērtēšanas plāna īstenošanā un turpmāko pasākumu īstenošanā, kas noteikti pēc novērtējumu secinājumu pieņemšanas;
5. izskata un pieņem „ESPON 2020” sadarbības programmas septiņu gadu komunikācijas stratēģiju, kā arī papildinājumus komunikācijas stratēģijai vai konkrētam ikgadējam komunikācijas darbības plānam;
6. izskata „ESPON 2020” sadarbības programmas komunikācijas stratēģijas īstenošanu ciešā saistībā ar programmas rezultātu izplatīšanas pasākumiem;
7. izskata un apstiprina jebkuru vadošās iestādes priekšlikumu par jebkuriem „ESPON 2020” sadarbības programmas grozījumiem, ja nepieciešams, saskaņā ar nosacījumiem;
8. izvērtē, apspriež un apstiprina darbības specifikāciju, kas jāievēro, sagatavojot darbības priekšlikumu;
9. nosaka obligātos kritērijus, lai apstiprinātu *ESPON ETSG* kā Vienīgo atbalsta saņēmēja izstrādāto priekšlikumu par „ESPON 2020” sadarbības programmas Vienīgās darbības īstenošanu, ja nepieciešams, saskaņā ar nosacījumiem;
10. izvērtē, apspriež un apstiprina iesniegto Vienīgās darbības priekšlikumu, kas ietver Vienīgās darbības daudzgadu darba programmu 2015-2020 un attiecīgi piedāvātos finanšu piešķīrumus, ja nepieciešams, saskaņā ar nosacījumiem;
11. apspriež un apstiprina Vienīgās darbības ikgadējos darba plānus, kas ietver atlases kritēriju vispārīgos principus, attiecīgi piedāvātos finanšu piešķīrumus un to pasākumu aprakstu, kurus Uzraudzības komiteja uzskata par īpaši svarīgiem, ja vajadzīgs, saskaņā ar noteikumiem;
12. apspriež un apstiprina Vienīgās darbības ikgadējo īstenošanas ziņojumu un Vienīgā atbalsta saņēmēja veikto saistīto pasākumu un darbību pārskatu;
13. nodrošina *ESPON ETSG* kā Vienīgā atbalsta saņēmēja darbības uzraudzību saskaņā ar granta līgumā noteikto kārtību;
14. nodrošina pārstāvju izvirzīšanu Uzraudzības komitejā vai deleģētos ekspertus dalībai projektu atbalsta grupās, kuri piedalās un sniedz politikas konsultācijas lielu projektu īstenošanā, galvenokārt par lietišķajiem pētījumiem, un darbojas kā ziņotāji Uzraudzības komitejā, kā arī izskata priekšlikumus, ko sniedz projekta atbalsta grupas;
15. ar ziņotāja starpniecību nodrošina tiešu atgriezenisko saiti ar Vienīgo atbalsta saņēmēju par svarīgiem pasākumiem, kas attiecas uz 1.-4. specifisko mērķi.

9) Uzraudzības komiteja pieņem lēmumus, pamatojoties uz vienprātību. Ja nevar panākt vienprātību, piemēro kvalificēta vairākuma balsojumu, kas sīkāk aprakstīts Uzraudzības komitejas reglamentā.

10) Uzraudzības komitejas locekļi, kam ir interešu konflikts attiecībā uz jebkuru jautājumu, ko izskata Uzraudzības komitejā, vai saistībā ar darbu vai lēmuma pieņemšanu Uzraudzības komitejā, paziņo šīs intereses sanāksmē un nepiedalās lēmuma pieņemšanā. Sīkāk šī procedūra ir noteikta Uzraudzības komitejas reglamentā.

11) Ja tas ir nepieciešams lēmumu atbalstīšanai vai sagatavošanai, Uzraudzības komiteja var izveidot atsevišķas apakškomitejas vai sadarbības formas starp dalībvalstīm un partnervalstīm.

### 4. pants. Vadošā iestāde

1) Saskaņā ar ETS regulas 21. pantu dalībvalstis, kas piedalās „ESPON 2020” sadarbības programmā, par vadošo iestādi izraugās Luksemburgas Lielhercogistes Ilgtspējīgas attīstības un infrastruktūras ministrijas Telpiskās plānošanas un attīstības departamenta (*DATER*) Starptautisko lietu nodaļu.

2) Saskaņā ar KNR 125. panta 1. punktu vadošā iestāde ir atbildīga par „ESPON 2020” sadarbības programmas pārvaldīšanu atbilstoši pareizas finanšu pārvaldības principam. Vadošā iestāde uzņemas funkcijas, kas saistītas ar sadarbības programmas pārvaldīšanu, Vienīgās darbības izvēli, finanšu pārvaldību un kontroli, kā noteikts KNR 125. pantā un ETS regulas 23. pantā.

3) Attiecībā uz „ESPON 2020” „ESPON 2020” sadarbības programmas sasniegtajiem rezultātiem vadošā iestāde ir visu īpašumtiesību turētāja dalībvalstu un partnervalstu vārdā, kuras pašas var izmantot šīs īpašumtiesības bez jebkādiem ierobežojumiem vai saistībām, izņemot tos ierobežojumusvai saistības ko tām un arī vadošajai iestādei, uzliek trešās personas.

### 5. pants. Vadošā iestāde uzņemas kopīgā sekretariāta funkcijas un uzdevumus

1) Atsaucoties uz ETS regulas 23. panta 2. punktu, „ESPON 2020” sadarbības programmas apjoma un organizatoriskās struktūras dēļ, kas ietver tikai vienu Vienīgo darbību, kā arī lai nodrošinātu pēc iespējas mazāku administratīvo un finansiālo slogu, vadošā iestāde uzņemas programmas kopīgā sekretariāta funkcijas un uzdevumus, nolīgstot nepieciešamo atbalsta personālu un darbiniekus.

2) Uzņemoties kopīgā sekretariāta funkcijas un uzdevumus, vadošā iestāde palīdz Uzraudzības komitejai pildīt tās pienākumus un tādējādi darbojas kā Uzraudzības komitejas sekretariāts. Uzņemoties kopīgā sekretariāta funkcijas un uzdevumus, nolūkā nodrošināt Vienīgās darbības pareizu un korektu īstenošanu vadošā iestāde arī pastāvīgi sniedz informāciju un palīdzību Vienīgajam atbalsta saņēmējam.

### 6. pants. Sertifikācijas iestāde

1) Saskaņā ar ETS regulas 21. pantu, iestāde, kas darbojas kā „ESPON 2020” sadarbības programmas sertifikācijas iestāde, ir Luksemburgas Lielhercogistes Ilgtspējīgas attīstības un infrastruktūras ministrijas Telpiskās plānošanas un attīstības departamenta Administrācijas un budžeta nodaļa.

2) Sertifikācijas iestāde uzņemas funkcijas, kas noteiktas KNR 126. panta a) līdz h) apakšpunktā, un izveido visas KNR XIII pielikuma B. punktā minētās procedūras. Sertifikācijas iestāde arī:

1. sagatavo un iesniedz Komisijai maksājumu pieteikumus saskaņā ar KNR 131. pantu, kā arī pieteikumus par summām, kas noteiktas KNR 130. pantā, ar ko paredz kopīgos noteikumus par starpposma maksājumu un slēguma bilances maksājumu aprēķināšanu;
2. ievēro un izpilda KNR 135. pantā noteiktās procedūras un termiņus starpposma maksājumu pieteikumu iesniegšanai un maksājumu veikšanai;
3. saņem Eiropas Komisijas veiktos maksājumus;
4. saņem dalībvalstu līdzfinansējumu un partnervalstu ieguldījumu;
5. saskaņā ar KNR 132. pantu veic maksājumus Vienīgajam atbalsta saņēmējam un citiem atbalsta saņēmējiem.

3) Vēlākais 30 dienas pēc Komisijas paziņojuma par programmas apstiprināšanas lēmumu sertifikācijas iestādei ir jābūt pieejamam „ESPON 2020” sadarbības programmas eiro (EUR) valūtas bankas kontam, kas atvērts Luksemburgas Valsts kases vārdā. Sertifikācijas iestāde šo bankas kontu izmanto ERAF finansējuma saņemšanai no Komisijas, dalībvalstu līdzfinansējuma un partnervalstu ieguldījuma saņemšanai un visu maksājumu veikšanai Vienīgajam atbalsta saņēmējam vai jebkuram citam maksājumu saņēmējam.

### 7. pants. Revīzijas iestāde

1) Saskaņā ar ETS regulas 21. pantu dalībvalstis, kas piedalās „ESPON 2020” sadarbības programmā, par revīzijas iestādi izraugās Luksemburgas Lielhercogistes Finanšu ministrijas Galveno finanšu inspekciju (*IGF*).

2) Revīzijas iestāde uzņemas KNR 127. panta 1. līdz 8. punktā noteiktās funkcijas. Revīzijas iestāde arī sekmē Komisijas sadarbību ar revīzijas iestādēm saskaņā ar KNR 128. panta 3. punkta noteikumiem.

3) Saskaņā ar KNR 124. panta 2. punkta noteikumiem revīzijas iestāde ir atbildīga par ziņojuma un atzinuma sagatavošanu, kurā izvērtēta tādu vadošās iestādes un sertifikācijas iestādes kritēriju izpilde, kas saistīti ar iekšējās kontroles vidi, riska pārvaldību, pārvaldības un kontroles pasākumiem, kā arī pārraudzību, pamatojoties uz KNR XIII pielikumu.

4) Atsaucoties uz ETS regulas 25. pantu un ņemot vērā to, ka „ESPON 2020” sadarbības programmā abi atbalsta saņēmēji (vadošā iestāde un Vienīgais atbalsta saņēmējs) atrodas Luksemburgā, revidentu grupas izveide nav nepieciešama. Tomēr pēc dalībvalstu un partnervalstu pieprasījuma var tikt izveidota revīzijas konsultatīvā grupa, ko apmaksā pašas deleģējošās valstis.

### 8. pants. Struktūra kontroles uzdevumu veikšanai (pirmā līmeņa kontrole)

1) Struktūra, kas ir atbildīga par vadības pārbaudēm, tostarp administratīvajām pārbaudēm saskaņā ar KNR 125. panta 4. punkta a) apakšpunktu un 125. panta 5. punktu, un ETS regulas 23. panta 4. punktu, ir Luksemburgas Lielhercogistes Finanšu ministrijas Finanšu kontroles direktorāts (*DCF*).

2) Attiecībā uz Vienīgo atbalsta saņēmēju tā būs centrālā aprobācijas struktūra, kas atbildīga par Vienīgā atbalsta saņēmēja pirmā līmeņa kontroliera iecelšanu saskaņā ar Darbības īstenošanas vadlīnijās noteikto kārtību.

3) Attiecībā uz tehnisko palīdzību, ko sniedz vadošā iestāde, kontroles uzdevumus veiks Finanšu ministrijas Finanšu kontroles direktorāts (*DCF*).

### 9. pants. Vienīgais **atbalsta** saņēmējs – *ESPON ETSG*

1) Tiesību aktos noteiktie dalībnieki, kas nodibina *ESPON ETSG*, ir:

a) Beļģijas Briseles galvaspilsētas reģions, ko pārstāv Briseles Pilsētu attīstības ministrija,

b) Beļģijas Flandrijas reģions, ko pārstāv Flandrijas Telpiskās attīstības departaments,

c) Beļģijas Valonijas reģions, ko pārstāv Valonijas Sabiedrisko pakalpojumu dienesta Telpiskās plānošanas, mājokļu un mantojuma ģenerāldirektorāts,

d) Luksemburgas Lielhercogiste, ko pārstāv Ilgtspējīgas attīstības un infrastruktūras ministrijas Telpiskās plānošanas un attīstības departamenta Vispārējo lietu nodaļa.

*ESPON ETSG* juridiskā adrese ir Luksemburgā.

2) Kā noteikts „ESPON 2020” sadarbības programmā un ETS regulas 12. panta 2. un 3. punktā, *ESPON ETSG* ir Vienīgais atbalsta saņēmējs, kam vadošā iestāde piešķir granta līgumu saskaņā ar programmas 1. prioritāro virzienu.

3) *ESPON ETSG* kā „ESPON 2020” sadarbības programmas Vienīgais atbalsta saņēmējs ievēro šādus principus:

1. granta līguma saņemšanas nolūkā *ESPON ETSG* dalībnieki nodrošina, ka *ETSG* uzsāk darbību. *ESPON ETSG* darbības laikā *ETSG* dalībnieki pievēršas iekšējām lietām un jautājumiem par granta saņēmējas struktūras likumību un nodrošina, ka *ESPON ETSG* īsteno savu darbību pilnīgā saskaņā ar savstarpējo sapratni starp visām valstīm, kas piedalās „ESPON 2020” sadarbības programmā;
2. tā kā Vienīgās darbības un tās pasākumu uzraudzību veic Uzraudzības komitejas līmenī, *ESPON ETSG* dalībnieki nemēģina ietekmēt jautājumus, kas saistīti ar granta līguma īstenošanas saturu;
3. *ESPON ETSG* asambleja pilnībā pārredzami un godprātīgi sadarbojas ar Uzraudzības komiteju un vadošo iestādi un nodrošina *ETSG* nevainojamu darbību.

### 10. pants. Vadības un kontroles struktūru funkciju nodalījums

1) Saskaņā ar KNR 72.b pantu Luksemburgas Lielhercogiste veic vajadzīgos pasākumus tās iestāžu, tiesiskajā un finanšu sistēmā, lai nodrošinātu funkciju skaidru nodalījumu starp iepriekšminētajām izraudzītajām vadības un kontroles struktūrām, kā arī šīs vienošanās 9. pantā minēto Vienīgo atbalsta saņēmēju.

2) Funkciju nodalījumu dokumentē ar Luksemburgas Lielhercogiste ministrijas dekrētu (*Arrêté Ministériel*).

### 11. pants. Valstu *ESPON* kontaktpunktu tīkls

1) Vēlākais 3 mēnešus pēc paziņojuma par lēmumu, ar kuru apstiprina „ESPON 2020” sadarbības programmu, visas dalībvalstis un partnervalstis, kas piedalās „ESPON 2020” sadarbības programmā, izvirza *ESPON* kontaktpunktus (turpmāk tekstā – EKP). Šie EKP kopā veido valstu *ESPON* iestāžu kontaktpunktu tīklu. Saistībā ar izvirzīšanu dalībvalstis un partnervalstis atsevišķi definē attiecības ar savas valsts EKP.

2) EKP vispārīgā funkcija ir sadarbībā ar *ESPON ETSG* mērķtiecīgi un saskaņoti atbalstīt „ESPON 2020” sadarbības programmas rezultātu izplatīšanu un teritoriālo pierādījumu izmantošanu dalībvalstīs un partnervalstīs, kurās tie izveidoti. Nolūkā uzlabot „ESPON 2020” sadarbības programmas izmantošanu, EKP īpašs uzdevums ir dalībvalstīs un partnervalstīs, kurās tie izveidoti, veidot un uzturēt ciešas attiecības valsts un reģionālajā līmenī.

3) Papildus darbam savā attiecīgajā dalībvalstī/partnervalstī *ESPON* iestāžu kontaktpunktu tīkla atsevišķie dalībnieki kopīgi strādā „ESPON 2020” sadarbības programmas interesēs. Šai nolūkā un lai nodrošinātu ciešu koordināciju ar *ESPON ETSG*, tehniskā palīdzība sedz *ESPON* iestāžu kontaktpunktu tīkla divu sanāksmju organizēšanas izmaksas gadā, kā arī ceļa izdevumus dalībai šajās sanāksmēs vienam EKP delegātam no katras valsts.

## 3. DAĻA. VADĪBAS UN KONTROLES PROCEDŪRAS

### 12. pants. Uzraudzības un grāmatvedības uzskaites elektronisko sistēmu izveide un darbība

1) Saskaņā ar KNR 125. panta 2. punkta d) un e) apakšpunktu vadošā iestāde izveido uzraudzības sistēmu, lai datorizētā veidā ierakstītu un glabātu datus par Vienīgo darbību, kas vajadzīgi uzraudzībai, novērtēšanai, finanšu pārvaldībai, pārbaudei un revīzijai. Datorizētā informācijas sistēma jāizveido vēlākais līdz 2015. gada 31. decembrim. Saskaņā ar KNR 125. panta 2. punkta e) apakšpunktu un 125. panta 8. punktu vadošā iestāde pēc tam vāc, ievada un glabā datus šajā uzraudzības sistēmā, kas atbilst Eiropas Komisijas deleģētajos un īstenošanas aktos noteiktajām prasībām un „ESPON 2020” sadarbības programmas specifikai.

2) Saskaņā ar KNR 126.d pantu sertifikācijas iestāde nodrošina, ka tiek izveidota grāmatvedības uzskaites sistēma, kas datorizētā formā ieraksta un glabā grāmatvedības uzskaiti par Vienīgo darbību. Grāmatvedības uzskaites sistēma atbalsts visus datus, kas vajadzīgi maksājumu pieteikumu un pārskatu sagatavošanai, tostarp uzskaiti par atgūstamajām summām, atgūtajām summām un summām, kas atsauktas pēc tam, kad pilnībā vai daļēji atcelts ieguldījums Vienīgajai darbībai vai „ESPON 2020” sadarbības programmai. Grāmatvedības uzskaites sistēmai jāsāk darboties vēlākais [datums], un tā jāizmanto par pamatu, apstiprinot izdevumus Komisijai.

3) Vadošā iestāde un sertifikācijas iestāde nodrošina, ka tiek izveidota saikne starp uzraudzības un grāmatvedības uzskaites elektroniskajām sistēmām, kas Vienīgajam atbalsta saņēmējam un vadošajai iestādei, sertifikācijas iestādei un revīzijas iestādei ļauj apmainīties ar visu informāciju, ko veic datu elektroniskas apmaiņas ceļā.

4) Lai nodrošinātu atbilstību KNR 74. panta 4. punkta prasībām, visu oficiālo informācijas apmaiņu ar Komisiju par „ESPON 2020” sadarbības programmu Luksemburgas Lielhercogiste veic, izmantojot datu elektroniskās apmaiņas sistēmu, un Komisija pieņem īstenošanas aktus, kas paredz noteikumus, kuriem jāatbilst minētajai datu elektroniskās apmaiņas sistēmai.

### 13. pants. Gada un nobeiguma īstenošanas ziņojumi

1) Saskaņā ar ETS regulas 14. pantu un KNR 50. pantu vadošā iestāde sagatavo „ESPON 2020” sadarbības programmas gada un nobeiguma īstenošanas ziņojumus un paredzētajā termiņā tos iesniedz Eiropas Komisijai. Dalībvalstis un partnervalstis, sertifikācijas iestāde un revīzijas iestāde pēc vajadzības sniedz visu nepieciešamo palīdzību un informāciju, lai nodrošinātu iespēju vadošajai iestādei pilnībā izpildīt tās ziņošanas pienākumus.

2) Vismaz reiz gadā Uzraudzības komitejas sanāksmē vadošā iestāde sniedz sīku informāciju dalībvalstīm un partnervalstīm par gada īstenošanas ziņojumu. Pirms iesniegšanas Eiropas Komisijai gada īstenošanas ziņojumus apstiprina Uzraudzības komiteja.

3) Katru gadu, kad tiek iesniegts gada īstenošanas ziņojums, Eiropas Komisija un vadošā iestāde izvērtē progresu „ESPON 2020” sadarbības programmas īstenošanā. Pēc šīs izvērtēšanas Eiropas Komisija var rakstveidā formulēt piezīmes vadošajai iestādei, kura pēc tam par Komisijas piezīmēm informē Uzraudzības komiteju. Vadošā iestāde, saskaņojot ar Uzraudzības komiteju, informē Eiropas Komisiju par pasākumiem, kas veikti, reaģējot uz tās piezīmēm.

4) Vadošā iestāde, pamatojoties uz gada īstenošanas ziņojumos izdarītajiem konstatējumiem, uzrauga un seko līdzi programmā un Vienīgajā darbībā paveiktajam.

### 14. pants. Granta piešķiršanas kārtība Vienīgajai darbībai

1) Pēc „ESPON 2020” sadarbības programmas apstiprināšanas Uzraudzības komiteja Darbības īstenošanas vadlīnijās sīkāk precizē pieteikumu iesniegšanas kārtības noteikumus un nosaka darbības specifikācijas un obligātos kritērijus, kas ir saistoši Vienīgajam atbalsta saņēmējam, izstrādājot darbības priekšlikumu, tostarp daudzgadu darbības programmu un pirmo gada darba plānu. Vienīgo atbalsta saņēmēju uzaicinās noteiktā laikā sagatavot darbības priekšlikumu.

2) Ar Vienīgā atbalsta saņēmēja iesniegtajiem darbības priekšlikumiem iepazīstina Uzraudzības komitejas dalībniekus. Ja Uzraudzības komiteja nolemj izveidot vērtēšanas komiteju, kurā darbojas ierobežots skaits Uzraudzības komitejas dalībnieku, tiem var tikt atlīdzināti ceļa izdevumi. Vadošā iestāde atbalsta šo procesu, organizējot vērtēšanas procedūru, kas pamatota ar atbilstības un kvalitātes kritērijiem, ko apstiprinājusi Uzraudzības komiteja, un saskaņā ar vērtēšanas komitejas sniegto novērtējumu sagatavo darbības priekšlikumus, par kuriem lemj Uzraudzības komiteja. Atkarībā no vērtējuma Uzraudzības komiteja var lemt par priekšlikuma noraidīšanu, apspriešanu vai pieņemšanu, sniedzot ieteikumus uzlabojumiem.

3) Uzraudzības komitejas apstiprināto granta līgumu vadošā iestāde piedāvā Vienīgajam atbalsta saņēmējam (*ESPON ETSG*). Tā sīki apraksta abu pušu tiesības un pienākumus un ziņojumu sniegšanas grafiku un prasības. Darbības priekšlikums, tostarp daudzgadu darbības programma, gada darba plāns 2015. gadam, darbības specifikācija, Darbības īstenošanas vadlīnijas un riska atbildības mehānisma atsauces dokuments, kļūst par granta līguma neatņemamu sastāvdaļu. Pirmo gada darba plānu un darbības īstenošanas pamatnostādnes uzskata par pielikumu.

4) Turpmākajos gados, pamatojoties uz Uzraudzības komitejas lēmumu par gada darba plāna obligātajām prasībām, Vienīgais atbalsta saņēmējs sagatavo gada darba plāna priekšlikumu un ar vadošās iestādes starpniecību iesniedz to novērtēšanai, apspriešanai un apstiprināšanai Uzraudzības komitejā. Šajā procesā var izstrādāt ieteikumus uzlabojumiem gada darba programmā, pirms to pievieno kā pielikumu granta līgumam.

5) Uzraudzības komiteja var lūgt vadošo iestādi izmantot tiesības izbeigt granta līgumu, ja ar Vienīgo darbību nopietni pārkāpj tā noteikumus.

### 15. pants. Vienīgās darbības uzraudzība

1) Vadošā iestāde izmanto Uzraudzības komitejas apstiprinātu granta līguma veidlapu un sīkāk nosaka Vienīgā atbalsta saņēmēja pienākumus un atbildību. Granta līgumu paraksta vadošā iestāde un Vienīgais atbalsta saņēmējs.

2) Uzraudzības iestāde veic papildu pārbaudes attiecībā uz Vienīgā atbalsta saņēmēja administratīvajām, finanšu un tehniskajām iespējām. Šo informāciju kopā ar dokumentiem, ko sagatavo darbības apstiprināšanai, iesniedz Uzraudzības komitejai pirms gada darba plānu apstiprināšanas.

Vadošā iestāde nodrošina, ka saskaņā ar granta līgumu Vienīgais atbalsta saņēmējs apzinās savu pienākumu:

1. pieņemt attiecīgo iestāžu (vadošās iestādes, Luksemburgas valsts iestāžu, sertifikācijas iestādes, revīzijas iestādes, Komisijas dienestu un Eiropas Revīzijas palātas) kontroles pasākumus, nodrošināt piekļuvi tā telpām, piekļuvi visai informācijai un dokumentiem, kas vajadzīgi atbilstīgu revīzijas liecību nodrošināšanai saskaņā ar KNR 125. panta 4. punkta d) apakšpunktu;
2. ievērot publiskā iepirkuma, informācijas un publicitātes, vides aizsardzības un iespēju vienlīdzības noteikumus;
3. visu informāciju un darbības pamatojuma dokumentus glabāt vismaz trīs gadus pēc programmas slēgšanas.

3) Ja izmaiņas neietekmē Vienīgās darbības pamatfunkcijas un nerada ietekmi uz attiecināmību vai Vienīgās darbības rezultātiem, par tām lemj vadošā iestāde. Jo īpaši vadošā iestāde lemj par:

1. apstiprinātās darbības mazsvarīgākiem papildu nosacījumiem, ja sarunās ar Vienīgo atbalsta saņēmēju tiek konstatētas papildu kļūdas vai pārskatīšanās vai pieprasīti skaidrojumi;
2. termiņa pagarināšanu, līdz kuram Vienīgajam atbalsta saņēmējam saskaņā ar „ESPON 2020” sadarbības programmu jāsniedz progresa ziņojumi.

4) Visos pārējos gadījumus lēmumu pieņem Uzraudzības komiteja saskaņā ar Darbības īstenošanas vadlīniju noteikumiem, un tā tiek informēta par vadošās iestādes pieņemtajiem lēmumiem.

5) Lai noteiktu „ESPON 2020” sadarbības programmas izdevumu attiecināmību, piemēro vispārīgos noteikumus par attiecināmiem izdevumiem, kas paredzēti KNR 65. pantā un ETS regulas 18. pantā un turpmākajos deleģētajos aktos, ko pieņēmusi Eiropas Komisija. Šīs prasības sīkāk izklāstītas darbības īstenošanas pamatnostādnēs, par kurām lemj Uzraudzības komiteja.

### 16. pants. Pirmā līmeņa kontrole

1) Attiecībā uz izdevumiem, kas rodas saskaņā ar Vienīgās darbības granta līgumu, KNR 125. panta 4. punkta a) apakšpunktā minētās pārbaudes veic Vienīgā atbalsta saņēmēja izvirzītais kontrolieris, kas saņēmis aprobāciju saskaņā ar šīs vienošanās 8. pantu.

2) Pirmā līmeņa kontroles procedūras tiks sīkāk definētas darbības īstenošanas vadlīnijās, kurām pievienotas izdevumu apliecināšanas veidlapas.

3) Programmas vadošā iestāde nodrošina, ka Vienīgā atbalsta saņēmēja izdevumus var pārbaudīt divu mēnešu laikposmā, kopš tas iesniedzis dokumentus.

### 17. pants. Revīzija

1) Saskaņā ar KNR 127. panta 4. punktu astoņos mēnešos pēc „ESPON 2020” sadarbības programmas pieņemšanas revīzijas iestāde sagatavo revīzijas stratēģiju revīziju veikšanai. Revīzijas stratēģijā izklāsta revīzijas metodoloģiju, metodi darbību izlasei revīzijas mērķiem un revīziju plānošanu saistībā ar kārtējo grāmatvedības gadu un diviem nākamajiem grāmatvedības gadiem. Revīzijas stratēģiju atjaunina katru gadu, sākot no 2016. gada līdz 2024. gadam ieskaitot.

2) Saskaņā ar KNR 127. panta 5. punktu revīzijas iestāde sagatavo:

a) revīzijas atzinumu saskaņā ar Finanšu regulas 59. panta 5. punkta otro daļu;

b) kontroles ziņojumu, kurā izklāsta saskaņā ar 1. punktu veikto revīziju galvenos secinājumus, tostarp konstatētās pārvaldības un kontroles sistēmu nepilnības un ierosinātās un īstenotās korektīvās darbības.

3) Lai saskaņā ar KNR 149. pantu noteiktu darbību un grāmatvedības revīzijas apjomu un saturu un metodoloģiju darbību izlasei revīzijas mērķiem, kā minēts KNR 127. panta 1. punktā, revīzijas pamatā būs deleģētie akti.

### 18. pants. Informācijas sniegšana Eiropas Komisijai

1) „ESPON 2020” sadarbības programmas kompetentās iestādes par katru gadu, sākot no 2016. gada līdz 2025. gadam ieskaitot, sagatavo KNR 138. pantā minētos dokumentus un, ievērojot attiecīgos ikgadējos termiņus, iesniedz tos Eiropas Komisijai.

2) Sertifikācijas iestāde saskaņā ar KNR 137. panta 1. punktu izstrādā pārskatus par iepriekšējo grāmatvedības gadu.

3) Vadošā iestāde saskaņā ar KNR 125. panta 4. punkta e) apakšpunktu izstrādā pārvaldības deklarācijas, kas ietver:

1. apstiprinājumu saskaņā ar Finanšu regulas 59. panta 5. punkta a) un b) apakšpunktu, kurā apliecina par līdzekļu pārvaldību atbildīgo personu viedokli, ka i) šī informācija ir pareizi izklāstīta, pilnīga un precīza, ii) izdevumi ir izmantoti paredzētajam mērķim, kā noteikts nozaru noteikumos, un iii) ieviestās kontroles sistēmas dod vajadzīgās garantijas pamatā esošo darījumu likumībai un pareizībai.
2. veikto kontroļu gada kopsavilkumu un galīgo revīzijas ziņojumu, tostarp ziņojumu par vadības pārbaudēm, ko veic vadošā iestāde (vai starpniecības iestādes tās vārdā). Tajā ietver arī analīzi par sistēmās identificēto kļūdu un trūkumu raksturu un apjomu, kā arī veikto vai plānoto korektīvo pasākumu.

4) Saskaņā ar KNR 127. panta 5. punkta pirmās daļas a) un b) apakšpunktu revīzijas iestāde sagatavo revīzijas atzinumu un kontroles ziņojumu par iepriekšējo grāmatvedības gadu.

### 19. pants. „ESPON 2020” sadarbības programmas slēgšana

1) „ESPON 2020” sadarbības programmu tās kompetentās iestādes slēdz saskaņā ar KNR 141. pantu.

## 4. DAĻA. LĪDZFINANSĒŠANAS, MAKSĀJUMU VEIKŠANAS UN ATBILDĪBAS NOTEIKŠANAS KĀRTĪBA

### 20. pants. „ESPON 2020” sadarbības programmas līdzfinansēšana

1) Katra gada sākumā vadošā iestāde nosūta dalībvalstīm un partnervalstīm pieprasījumu ieskaitīt valsts līdzfinansējumu kā ieguldījumu „ESPON 2020” sadarbības programmā. Līdz februāra beigām vai, ja tas nav iespējams, izņēmuma gadījumā vēlākais vienu mēnesi pēc valsts budžeta apstiprināšanas dalībvalstis un partnervalstis ieskaita programmā savas valsts ieguldījumu nākamajam gadam, pamatojoties uz saskaņoto finanšu plānu.

2) Visus valstu līdzfinansējuma un ieguldījuma maksājumus ieskaita vienotajā eiro valūtas (EUR) bankas kontā, kas „ESPON 2020” sadarbības programmai atvērts Luksemburgas Valsts kasē un kuru sertifikācijas iestāde pārvalda atsevišķi kā trasta fondu (trasta konts).

3) Uzraudzības komitejai regulāri tiek sniegti ziņojumi par maksājumu stāvokli.

4) Ja programmas īstenošanas perioda beigās dalībvalstis ir pārskaitījušas vairāk līdzekļu nekā faktiski nepieciešams, lai līdzfinansētu „ESPON 2020” sadarbības programmu, sertifikācijas iestāde šos līdzekļus atmaksā, ja vien Uzraudzības komiteja un tajā pārstāvētās dalībvalstis nelemj citādi.

### 21. pants. Maksājumi saskaņā ar „ESPON 2020” sadarbības programmu

1) Visus maksājumus saskaņā ar „ESPON 2020” sadarbības programmu veic sertifikācijas iestāde no vienotā bankas konta, kas paredzēts izmantošanai „ESPON 2020” sadarbības programmā.

2) No granta līgumā minētajām summām, kas izteiktas EURO (EUR), veic regulārus maksājumus Vienīgajam atbalsta saņēmējam saskaņā ar šādiem nosacījumiem:

1. visus maksājumus saskaņā ar granta līgumu veic tikai uz Vienīgā atbalsta saņēmēja bankas kontu, kas norādīts apstiprinātajā darbības priekšlikumā;
2. pirms katra granta līgumā paredzētā maksājuma Vienīgais atbalsta saņēmējs iesniedz vadošajai iestādei maksājuma pieprasījumu. Visiem maksājuma pieprasījumiem jābūt pamatotiem ar progresa ziņojumu, tostarp darbības un finanšu pārskatu. Ziņojumiem pievieno izdevumu apstiprinājumu, ko parakstījis Vienīgā atbalsta saņēmēja izraudzītais pirmā līmeņa kontrolieris;
3. vadošā iestāde izvērtē progresa ziņojumus un uzrauga Vienīgās darbības un tās pasākumu īstenošanu saskaņā ar vadības un kontroles sistēmas aprakstā paredzēto kārtību. Sertifikācijas iestāde veic maksājumu Vienīgajam atbalsta saņēmējam tikai pēc tam, kad vadošā iestāde ir apstiprinājusi progresa ziņojumus;
4. pirmajā maksājuma pieprasījumā iekļauj darbības priekšlikuma sagatavošanas izmaksu atlīdzināšanu. Sagatavošanas izmaksu atlīdzināšanu akceptē līdz 2% no Vienīgās darbības kopējām izmaksām, kas noteiktas granta līgumā. Akceptē vienīgi tās sagatavošanas izmaksas, kas radušās pēc uzaicinājuma iesniegt darbības priekšlikumu un ir tieši saistītas ar apstiprinātā priekšlikuma sagatavošanu;
5. visus turpmākos maksājumu pieprasījumus iesniedz reizi sešos mēnešos saskaņā ar apstiprināto grafiku, kas sīki izklāstīts granta līgumā. Atkarībā no Vienīgā atbalsta saņēmēja likviditātes pēc vadošās iestādes pieprasījuma maksājumu pieprasījumus var iesniegt arī agrāk. Tādā gadījumā Vienīgais atbalsta saņēmējs var piedāvāt maksājumu pieprasījumu iesniegšanas pārskatītu grafiku. Ja to akceptē, attiecīgi pielāgo granta līguma grafiku;
6. saskaņā ar KNR 132. panta 1. punktu vadošā iestāde nodrošina, ka Vienīgais atbalsta saņēmējs kopējo attiecināmā publiskā atbalsta summu no vēl neizmaksātajiem attiecināmajiem publiskajiem izdevumiem saņem ne vēlāk kā 90 dienas no datuma, kad Vienīgais atbalsta saņēmējs ir iesniedzis maksājuma pieprasījumu. Vadošā iestāde arī nodrošina, ka Vienīgais atbalsta saņēmējs saņem maksājumus pilnībā, proti, netiek atvilktas vai ieturētas nekādas summas un netiek uzlikta nekāda īpaša maksa, kas samazinātu summas apmēru;
7. saskaņā ar KNR 132. panta 2. punktu vadošā iestāde var pagarināt termiņu maksājumiem Vienīgajam atbalsta saņēmējam, ja maksājuma pieprasījumu pamatojošie dokumenti ir nepilnīgi vai pastāv aizdomas par pārkāpumiem granta līgumā paredzētā finansējuma izmantošanā un ir vajadzīga papildu izmeklēšana. Vadošajai iestādei ir tiesības pārtraukt maksājumus Vienīgajam atbalsta saņēmējam, ja ir acīmredzami pierādījumi par pārkāpumiem;
8. vadošajai iestādei un sertifikācijas iestādei ir tiesības uz laiku apturēt maksājumus Vienīgajam atbalsta saņēmējam, ja notiek sistēmiski pārkāpumi KNR 2. panta 38. punkta nozīmē, kas izriet no nopietniem trūkumiem to pārvaldības un kontroles sistēmu efektīvā darbībā, kuras izveidojusi Luksemburgas Lielhercogiste. Maksājumu apturēšanu atceļ, tiklīdz vadošā iestāde un sertifikācijas iestāde ir saņēmušas pietiekamus pierādījumus par risinājumu konstatēto nopietno trūkumu novēršanai.

3) Vienīgajam atbalsta saņēmējam piešķir vienu avansa maksājumu līdz 6% no granta līguma. Parakstot granta līgumu, tiek veikts pirmais maksājums 2% apmērā un pēc tam vēl divi papildu maksājumi 2% apmērā 4 vai 8 mēnešus pēc granta līguma parakstīšanas, attiecīgi izmantojot sākotnējo priekšfinansējuma summu, ko „ESPON 2020” sadarbības programmai maksā Eiropas Komisija saskaņā ar KNR 134. panta 1. punkta noteikumiem. Pēc Vienīgā atbalsta saņēmēja pieprasījuma var piešķirt papildu maksājumu 2% apmērā, ja to apstiprina Uzraudzības komiteja un programmai ir pieejams finansējums. Ja ikgadējie priekšfinansējuma maksājumi nav pietiekami, lai nodrošinātu Vienīgā atbalsta saņēmēja likviditāti un nevainojamu darbību, vadošā iestāde mēģina rast risinājumu Luksemburgas Lielhercogistē. Vienīgi tad, ja risinājumu neizdodas rast Luksemburgas Lielhercogistē, vadošā iestāde lūdz dalībvalstis un partnervalstis rast kopīgu risinājumu, kas novērstu Vienīgā atbalsta saņēmēja likviditātes trūkumu.

4) Pamatojoties uz maksājumu pieprasījumiem, ko vadošā iestāde iesniedz sertifikācijas iestādei, tiek veikti regulāri maksājumi vadošajai iestādei 2. prioritārajā virzienā paredzētās tehniskās palīdzības finansēšanai.

5) Saskaņā ar KNR 130. pantu Komisija atlīdzina kā starpposma maksājumus 90% no summas par „ESPON 2020” sadarbības programmas katru prioritāro virzienu līdz prioritārajam virzienam noteiktajam attiecināmo izdevumu apmēram, kas iekļauts maksājuma pieteikumā. Šai nolūkā dalībvalstis vienojas ar vadošo iestādi un sertifikācijas iestādi par šādu procedūru, ko piemēro Vienīgajam atbalsta saņēmējam: ja izdevumus apstiprina, Vienīgajam atbalsta saņēmējam tiek garantēti maksājumi līdz 90% no apstiprinātajiem ERAF līdzekļiem Vienīgajai darbībai un 100% no valstu līdzfinansējuma. Atlikušo ERAF līdzekļu maksājumi Vienīgajam atbalsta saņēmējam ir atkarīgi no to pieejamības. Ja līdzekļi nav pietiekami, lai Vienīgajam atbalsta saņēmējam samaksātu 100% no summas, finansējuma beigu atlikumu izmaksā tikai tad, kad „ESPON 2020” sadarbības programma sasniegusi faktisko nobeiguma posmu un Eiropas Komisija ir pārskaitījusi sertifikācijas iestādei galīgo maksājumu.

### 22. pants. „ESPON 2020” sadarbības programmas pārkāpumi

1) „ESPON 2020” sadarbības programmas pārkāpumi var rasties šādos trīs aspektos:

1. ar granta līgumu Vienīgajam atbalsta saņēmējam piešķirtā finansējuma izlietojumā 1. prioritārajam virzienam;
2. tehniskās palīdzības finansējuma izlietojumā „ESPON 2020” sadarbības programmas 2. prioritārajam virzienam;
3. programmas līmenī piemērojot vienotās likmes korekciju saskaņā ar KNR 143. pantu.

2) Lai pilnībā izpildītu KNR 122. panta 2. punktā paredzētos noteikumus, „ESPON 2020” sadarbības programmas galvenās īstenošanas struktūras saskaņā ar to attiecīgajām funkcijām un pienākumiem sekmē pārkāpumu novēršanu, konstatēšanu un izlabošanu un nepamatoti izmaksāto summu atgūšanu.

1. Vadošā iestāde nodrošina, ka *ESPON ETSG* kā Vienīgais atbalsta saņēmējs saskaņā ar „ESPON 2020” sadarbības programmas 1. prioritāro virzienu izstrādā visus nepieciešamos normatīvos un darbības noteikumus, lai novērstu pārkāpumus, kas var rasties finansējuma izmantošanā saskaņā ar dotācijas līgumu.
2. Vadošā iestāde veic vajadzīgos organizatoriskos un darbības pasākumus, lai novērstu pārkāpumus, kas var rasties tehniskās palīdzības finansējuma izmantošanā 2. prioritārajā virzienā.
3. Ja vadošajai iestādei vai sertifikācijas iestādei, vai Vienīgajam atbalsta saņēmējam, vai kādai no dalībvalstīm un partnervalstīm rodas aizdomas par pārkāpumiem, tie nekavējoties informē „ESPON 2020” sadarbības programmas Uzraudzības komiteju un to vadošās iestādes struktūrvienību, kas veic kopīgā sekretariāta funkcijas un uzdevumus.
4. Luksemburgas Lielhercogiste kā „ESPON 2020” sadarbības programmas Vienīgā atbalsta saņēmēja un vadošās iestādes uzņemošā valsts ir atbildīga par ziņojumu sniegšanu Komisijai un tās informēšanu par pārkāpumiem, kas pārsniedz EUR 10 000 no ERAF sniegtā ieguldījuma, un informācijas sniegšanu par saistīto administratīvo procedūru un tiesvedības būtisku virzību.
5. Vadošā iestāde apņemas nekavējoties sniegt Uzraudzības komitejai, sertifikācijas iestādei un revīzijas iestādei visu informāciju par konstatētiem pārkāpumiem attiecībā uz summām, kas nepārsniedz EUR 10 000 no ERAF finansējuma.
6. Vadošā iestāde kopā ar pārējām skartajām dalībvalstīm un partnervalstīm pieliek visas pūles, lai atgūtu nepamatoti izmaksātās summas kopā ar jebkuriem kavējuma procentiem.

### 23. pants. Atbildības noteikšana un riska atbildības mehānisms

1) Atsaucoties uz „ESPON 2020” sadarbības programmu, situācija saistībā ar „ESPON 2020” un Vienīgā atbalsta saņēmēja izveidi ir īpaša, jo subsīdijas saņems tikai divas vienības, tādējādi atbildību var diezgan skaidri noteikt:

(1) Vienīgais atbalsta saņēmējs saskaņā ar granta līgumu saņem visu finansējumu, ko piešķir 1. prioritārajā virzienā;

(2) vadošā iestāde saņem visu 2. prioritārā virziena (Tehniskā palīdzība) finansējumu;

(3) principā ir iespējams trešais atbildības veids, programmas līmenī nosakot vienotu korekcijas likmi, kas skar gan Vienīgo atbalsta saņēmēju, gan vadošo iestādi.

2) Vienīgā atbalsta saņēmēja atbildība – 1. prioritāte. Ja rodas neattiecināmi izdevumi vai pārkāpumi, kam ir finansiāla ietekme uz Vienīgā atbalsta saņēmēja finansējuma izlietojumu, atbildību uzņemas *ESPON ETSG*. Ja *ETSG* nevar segt šīs izmaksas, atbildīgi ir *ESPON ETSG* dalībnieki. Lai sniegtu atbalstu *ESPON ETSG* dalībniekiem attiecībā uz finanšu slogu, ko rada neierobežota atbildība par ERAF finansējuma izmantošanu, kas piešķirts saskaņā ar granta līgumu, tiek izveidots *ESPON ETSG* riska atbildības mehānisms (turpmāk tekstā –Atbildības mehānisms), kas ir šīs vienošanās formāls pielikums (1. pielikums).

Atbildības mehānisma mērķis, finansējuma apjoms un praktiskā darbība ir aprakstīti īpašā atsauces dokumentā par riska atbildības mehānismu, kas ir pielikums daudzpusējai vienošanai starp Luksemburgu un dalībvalstīm un partnervalstīm par „ESPON 2020” sadarbības programmu.

Definējot atbildības sistēmu, nodrošina, ka vadošā iestāde var atgūt summas, kas var būt nepareizi izmaksātas Vienīgajam atbalsta saņēmējam.

3) Vadošās iestādes atbildība – 2. prioritāte (Tehniskā palīdzība). Attiecībā uz finansiālajām sekām, ko rada iespējamie pārkāpumi, izmantojot „ESPON 2020” sadarbības programmas tehniskās palīdzības finansējumu 2. prioritārajā virzienā, piemēro divas pieejas:

a) vadošā iestāde uzņemas visu finansiālo atbildību par pārkāpumiem ar finansiālu ietekmi, kas saistīti ar tehniskās palīdzības administrēšanu;

b) par pārkāpumiem ar finansiālu ietekmi, kas saistīti ar tehniskās palīdzības izmantošanu un radušies dalībvalstu un partnervalstu pieņemto lēmumu rezultātā Uzraudzības komitejā, atbildību kopīgi uzņemas dalībvalstis un partnervalstis proporcionāli to finansiālajam ieguldījumam „ESPON 2020” sadarbības programmā.

4) Atbildība par vienotās likmes korekciju sadarbības programmas līmenī. Ņemot vērā, ka „ESPON 2020” sadarbības programma paredz pārskatāmu un skaidri noteiktu vadības un kontroles struktūru un tajā ir tikai divi atbalsta saņēmēji – vadošā iestāde un *ESPON ETSG* –, visu atbildību principā ir iespējams attiecināt. Tāpēc varbūtība, ka tiks piemērotas vienotas likmes korekcijas, ir ļoti maza. Tomēr programmas līmenī ir jānosaka noteikumi attiecībā uz finansiālajām sekām vienotas likmes korekciju piemērošanā:

a) par vienotās likmes korekciju daļu, kas attiecas uz granta līguma finansējumu 1. prioritārajā virzienā, atbildību uzņemas Vienīgais atbalsta saņēmējs, kurš var vērsties pie Atbildības mehānisma;

b) par vienotās likmes korekciju daļu, kas attiecas uz tehnisko palīdzību (2. prioritārais virziens), atbildību kopīgi uzņemas dalībvalstis un partnervalstis proporcionāli to finansiālajam ieguldījumam „ESPON 2020” sadarbības programmā. Dalībvalstis un partnervalstis nav atbildīgas par pārkāpumiem, tostarp sistēmiskiem, saistībā ar tehniskās palīdzības administrēšanu. Šajā gadījumā atbildību uzņemas vadošā iestāde.

## 5. DAĻA. NOSLĒGUMA NOTEIKUMI

### 24. pants. Tiesību akti, kas reglamentē daudzpusējo vienošanos

Šo daudzpusējo vienošanos reglamentē Luksemburgas Lielhercogistes tiesību akti.

### 25. pants. Sadarbība, izmantojamā valoda un saziņa

1) Laba sadarbība Uzraudzības komitejas dalībnieku starpā, starp vadošo iestādi, sertifikācijas iestādi un revīzijas iestādi ir *sine qua non* nosacījums tam, lai nodrošinātu visu to programmas daļu pareizu un pilnīgu pārvaldību, finanšu kontroli un revīziju, ko līdzfinansē no ERAF un valstu līdzekļiem.

2) Visa saziņa starp dalībvalstīm un partnervalstīm, Uzraudzības komiteju, vadošo iestādi, sertifikācijas iestādi un revīzijas iestādi, un visām pārējām struktūrām, kas minētas „ESPON 2020” sadarbības programmā vai šajā daudzpusējajā vienošanās, kā arī visa saziņa, kas nepieciešama, lai pārvaldītu un īstenotu „ESPON 2020” sadarbības programmu, notiek angļu valodā.

3) Ja Uzraudzības komiteja skaidri nenolemj citādi, saziņa starp dalībvalstīm, Uzraudzības komiteju un programmas struktūrām, kā arī ar Vienīgo atbalsta saņēmēju, parasti notiek pa e-pastu. Ja pienācīgi pamatotos gadījumos tas nav iespējams, izmanto faksu vai īpašu *ESPON* iekštīkla portālu, kas paredzēts saziņai „ESPON 2020” sadarbības programmā. Sūtot pa e-pastu tādus svarīgus dokumentus kā izvirzīšana amatā vai rēķinu izrakstīšana par valstu ieguldījumiem, tiem jābūt oficiālas vēstules skenētām versijām.

### 26. pants. Programmas īstenošanas struktūru izmaiņas

1) Mainot ieceltās atbildīgās personas, par to ziņo vienīgi vadošajai iestādei.

2) Visas izmaiņas attiecībā uz norīkotajām iestādēm veicamas divpusējā vēstuļu apmaiņā starp vadošo iestādi un attiecīgo dalībvalsti/partnervalsti.

3) Dalībvalstis vai partnervalstis ziņo vadošajai iestādei par visām 1. un 2. punkta minētajām izmaiņām ne vēlāk kā piecas darba dienas pēc to stāšanās spēkā.

4) Vadošā iestāde ne vēlāk kā 15 darba dienās rakstveidā informē Eiropas Komisiju par visām izmaiņām īstenošanas struktūrā, norādot arī izmaiņu iespējamo ietekmi uz „ESPON 2020” sadarbības programmas īstenošanu.

### 27. pants. Daudzpusējās vienošanās grozījumi un pilnveidojumi

1) Šo daudzpusējo vienošanos var grozīt vienīgi rakstveidā ar „ESPON 2020” sadarbības programmas dalībvalstu un partnervalstu vienprātīgu lēmumu.

2) Ja kāds no šīs daudzpusējā vienošanās noteikumiem pilnībā vai daļēji nav spēkā vai zaudē spēku, līgumslēdzēji veic visus vajadzīgos pasākumus un darbības, lai aizstātu attiecīgo noteikumu ar efektīvāku noteikumu, kas pēc iespējas labāk atspoguļo par spēkā neesošu pasludinātā noteikuma sākotnējo mērķi.

3) Ja tiek aizstāts spēku zaudējis noteikums, visi pārējie daudzpusējās vienošanās noteikumi paliek spēkā.

### 28. pants. Apņemšanās pildīt apstiprinātos noteikumus, konfliktu noregulējums un sankcijas apstiprināto noteikumu neievērošanas gadījumā

1) Dalībvalstis un partnervalstis apņemas veikt visus vajadzīgos pasākumus, lai pilnībā izpildītu šīs daudzpusējās vienošanās noteikumus.

2) Ja rodas domstarpības saistībā ar viena vai vairāku šīs vienošanās noteikumu neievērošanu, attiecīgās puses pirmkārt cenšas panākt mierizlīgumu.

3) Ja attiecīgās puses nevar panākt mierizlīgumu 3 mēnešos, pirms vērsties tiesā, jāmeklē risinājums ar starpnieka palīdzību.

4) Ja pastāv domstarpības par to, ka vienošanās neievērošana turpinās, tās risina Luksemburgas Lielhercogistes kompetentajā jurisdikcijā.

5) Ja sakarā ar to, ka vienošanās neievērošana turpinās, tiek nodarīts finansiāls kaitējums „ESPON 2020” sadarbības programmai (finansējuma zaudēšana utt.), pusei, kas izraisījusi šo kaitējumu, var pieprasīt atbilstoši kompensēt kaitējumu un tā finansiālo ietekmi.

### 29. pants. Daudzpusējās vienošanās parakstīšana, stāšanās spēkā un darbības ilgums

1) Šo Daudzpusējo vienošanos paraksta visu to dalībvalstu un partnervalstu, kuras piedalās „ESPON 2020” sadarbības programmā, valdību pārstāvji.

2) Šī Daudzpusējā vienošanās stājas spēkā dienā, kad to parakstījuši visu pušu pārstāvji.

3) Šī Daudzpusējā vienošanās ir spēkā tik ilgi, kamēr tiek īstenota „ESPON 2020” sadarbības programma, un paliek spēkā, līdz to formāli un pilnībā slēdz Eiropas Komisija.

## 6. DAĻA. DAUDZPUSĒJĀS VIENOŠANĀS PIELIKUMI

**I pielikums. Atsauces dokuments par *ESPON ETSG* riska atbildības mehānismu**